<classify> Uongozi wa Klabu ya Azam leo umesema kwamba klabu hiyo itaingia kambini tarehe 20 mwezi huu kwaajili ya maandalizi ya michuano ya Kombe la Klabu Bingwa Afrika Mashariki na Kati KAGAME CUP ambapo umetangaza rasmi majina ya wachezaji watakaoachwa katika dirisha hili la usajili. Akitoa taarifa hiyo, Ofisa Habari wa klabu hiyo Jaffar Iddi Maganga amesema kuwa kuna makundi mawili ya wachezaji ambao wameachwa. Kundi la kwanza ni wachezaji ambao walikuwa na timu msimu uliomalizika ambao ni Joseph Kimwaga, Danniel Lyanga, Hassan Mwasapili, Tafadzwa Kutinyu, Enock Atta Agyei, Stephen Kingue Mpondo, Obrey Chirwa na Ramadhan Singano. Kundi la pili ni wachezaji kutoka timu yao ya vijana ya U-20 ambao walikuwa kwa mkopo kwenye timu nyingine. Wachezaji hao ni Hamimu AbdulKarim, Swaleh Mohamed, Ismail Gambo, Mohamed Kijiko, Joshua Saleh, Godfrey Elias na Abbas Kapombe. Jaffar Iddi amesema kwamba kuanzia sasa wachezaji hao wote wako huru kujiunga na timu nyingine kwani wote wamemaliza mkataba na Azam. Amesema Azam inawatakia kila la heri katika maisha yao soka katika vilabu vyao vipya kwani kwa namna moja au nyingine wametoa mchango mkubwa sana katika timu hiyo kwa kipindi chote ambacho wamehudumu na ni matumaini yao watafanya vizuri zaidi.  <topic>: MICHEZO 